84-jarige ná fietsren: 'Opgee was nooit 'n opsie nie' | Netwerk24
Deur Nadine Ramongane 20 Mei 2019 06:03
Op jou merke, gereed... Arthur Duncan (84) en sy kleinseun Keira Duncan (18) begin dag een van die KAP sani2c-bergfietsren.
Duncan, 'n passievolle fietsryer van Howick in KwaZulu-Natal sê dié keer was die toer baie spesiaal.
"Ek het verlede jaar ook deelgeneem, maar vanjaar kon ek dit met my skoonseun en twee kleinkinders doen. Dit was so spesiaal," vertel Duncan.
Duncan en sy kleinseun, Keira (18) het die hele resies saam voltooi, terwyl sy ander kleinseun, David, en skoonseun, Stuart Watson, hulle halfpad vergesel het vir bemoediging.
Keira was 2018 se manskampioen in die SA Enduro Champs-kampioenskap.
Die KAP sani2c-bergfietsren vanaf Drakensberg tot in Scottburgh in KwaZulu-Natal, wat oor drie dae plaasvind, het alles in hom geverg, sê Duncan.
Arthur Duncan (84) en sy kleinseun Keira Duncan (18) op dag twee van die KAP sani2c- bergfietsren.
"Ek is mos nie meer vandag se kind nie. Ek het vooraf hard geoefen en natuurlik het my kleinseuns en skoonseun my gedurig aangemoedig om aan te gaan."
"Dag twee was moeilik. Hoewel dit 'n asemrowende roete was, was daar baie uitdagings. Die son het in my oë geskyn en terwyl ek vir ander fietsryers padgegee het, het my wiel in 'n gat beland. Ek het op my gesig beland met my fiets bo op my. Ek kon glad nie beweeg nie."
Ná 'n besoek aan die dokter het Duncan die volgende dag weer op sy fiets geklim, vasberade om die wedloop te voltooi.
Sukses! Arthur en Keira Duncan saam met Glen Haw, stigter van die KAP sani2c- bergfietsren, ná hulle die resies voltooi het.
"Ek was in pyn, maar opgee was nooit 'n opsie nie."
Sy passie vir fietsry het vlamgevat tydens 'n baie donker tyd.
"Ek het deur 'n baie moeilike tyd in my lewe gegaan. Ek het aan depressie gely en terwyl ek eendag by my skoonseun, die einste een met wie ek die toer aangepak het, gaan kuier het, het ek op sy fiets afgekom.
"Ek het aanvanklik gedink ek gaan net 'n vinnige draai ry, maar toe ek weer sien, ure later, is ek in die dorp."
Die afgelope 19 jaar verken Duncan, wat eers in sy sestigerjare met die sport begin het, die berge en paaie met sy fiets.
"Ek besef hoe geseënd ek is om op my ouderdom nog fiets te kan ry en ek is dankbaar vir my gesondheid.
"Ek hoop dit moedig ook ander aan om voluit te lewe en jou passie uit te leef, maak nie saak hoe oud jy is nie."